Jong seun (8) in waakeenheid ná spoegkobra hom pikJohan Emmenes (Foto: Facebook) ŉ Agtjarige seun van Mokopane in Limpopo is in die waakeenheid van ŉ Gautengse hospitaal opgeneem nadat ŉ Mosambiekse spoegkobra hom by sy ouerhuis in Mokopane in Limpopo gepik het. Hestia Emmenes het Donderdag aan Maroela Media vertel haar seun, Johan, het Dinsdag ná rugby-oefening by die skool besluit om vroeg op sy bed te gaan lê. Sy vertel sy en haar man, Marthinus, het later by sy kamer ingeloer om te kyk of hy slaap, maar hy was rustig en was in daardie stadium nog nie deur die slang gepik nie. Volgens haar het die egpaar omstreeks 22:00 dieselfde aand wakker geskrik van ŉ harde slag wat geklink het soos ŉ kind wat van ŉ bed af val. Sy sê sy wou nog ondersoek instel, toe is Johan reeds in hul slaapkamer. “Hy het ons net so gekyk en gesê: ‘Ek is deur ŉ slang gepik.’ Ons het die lig aangesit en die slangbyt op sy voorarm gesien. Toe my man gaan ondersoek instel, het die spoegkobra regop gestaan op sy bed en hy het hom doodgeskiet,” sê sy. Die egpaar het met Johan na die noodgevalle-afdeling in Mokopane gejaag en was omstreeks 22:30 by die hospitaal. “Ons het aanvanklik eers gesukkel om ŉ bed en ŉ dokter te kry, maar is toe later gehelp. In die tussentyd het die dokters ŉ teengif toegedien om die verspreiding te probeer keer. Ons het ook met slangkenners in kontak getree wat ons en Johan regtig in retrospeksie deur die hele proses gedra het. Hulle het vir ons gesê presies waarvoor ons moet uitkyk en wat ons nié moet doen nie,” sê sy. Johan is Donderdag na Centurion geskuif omdat die private hospitaal in Midstream beter behandeling vir dié wond kan bied. Sy sê Johan is intussen van sy skouer tot teen sy pols én op sy hand oopgesny in ŉ poging om die res van die gif te dreineer. Sy sê dit is veral dié dele wat erg opgeswel is. “Die dokters het vir ons gesê ons kan baie dankbaar wees dat die spiere nie ook aangetas is nie. Dit is nogal vreemd, want dit was ŉ volwasse slang wat hom gepik het. Johan sal nou in die waakeenheid met die oop wonde bly tot ons seker is dat die gif heeltemal uitgeskraap is en dat ons ŉ veloorplanting kan doen. Hy kry baie pynmedikasie terwyl ons vir dié goedkeuring wag. Intussen het ek en my man reeds albei aangebied om die skenkers vir die vel te wees.” ŉ Pediater en ŉ plastiese chirurg werk nou saam met die familie om Johan te behandel. Emmenes sê die herstelproses sal na verwagting ŉ minimumtydperk van ses maande neem. “Johan het baie seer en hy is verskriklik ongemaklik. Die briefies en ondersteuning van sy skool maak dit beter, maar dis nie vir hom lekker nie. Ons is ook verpletter – dit was ŉ saak van lewe en dood. Nou glo ons hy is buite gevaar, maar daar is steeds die moontlikheid dat hy sy arm kan verloor. Ons bid dus net en bly hoop en glo. Daar is ook dinge waarvoor ons moet dankbaar wees; die dokters sê al sy organe kon aangetas gewees het en in dié stadium kan hulle net sien dat die niere bietjie skade gekry het.” Emmenes het sosialemediagebruikers vir hulle boodskappe van gebede en bemoediging bedank. Johan word Donderdagaand weer geopereer. Die Emmenes-gesin het gevra dat weldoeners in dié tyd nié ophou bid vir hulle gesin en Johan se herstel nie.